কাটায় কাটায় ঠিক ৯টায় অফিসে ঢুকেছে সাবিহা। জরুরি একটা মিটিং আছে আজ। কিন্তু সাড়ে ৯টা বাজতে চলল, তারপরও অনেকেই এখনো এসে পৌঁছায়নি। ১০টার মিটিং শুরু হলো ১১টায়। সাবিহা মিটিংয়ে টিম মেম্বারদের কথাবার্তা শুনে তো আরো হতবাক। একজনেরও কাজ সম্পর্কে সঠিক ধারণা নেই। মিটিং থেকেই সাবিহা স্পষ্ট বুঝতে পারল, যে প্রজেক্ট নিয়ে দিনের পর দিন সে পরিশ্রম করে চলেছে, তা তার টিমের কেউই গুরুত্বের সঙ্গে নেয়নি। অনেকক্ষণ ধরেই মেজাজটা গরম হয়ে যাচ্ছিল, মিটিংয়ের একদম শেষ ধাপে আর নিজের রাগ সে কিছুতেই নিয়ন্ত্রণ করতে পারল না। ঝাঁঝালো গলায় সবাইকে শুনিয়ে দিল কিছু কড়া কথা। উত্তেজিত হয়ে করে ফেলল কিছু বেফাঁস মন্তব্য। তারপর নিজের ডেস্কে গিয়ে বসে রইল চুপচাপ কিছুক্ষণ। মেজাজটা ঠান্ডা হলেই ওর মনে হতে লাগলো রাগের মাথায় সহকর্মীদের বলে ফেলেছে অনেক অপ্রয়োজনীয় কটুবাক্য। অনুশোচনা হতে লাগল। কিন্তু এখন আর করার কিছুই নেই।